URDHËR
Nr. 45, datë 3.2.2022

PËR MBYLLJEN E VEPRIMTARISË SË INSTITUCIONIT ARSIMOR PARAUNIVERSITAR PRIVAT, KOPSHTI “FLATRAT E DIJES”, FIER

Në mbështetje të nenit 102 të Kushtetutës së Republikës së Shqipërisë dhe të pikës 3, të nenit 70, të ligjit nr. 69/2012, “Për sistemin arsimor parauniversitar në Republikën e Shqipërisë”, të ndryshuar, 

KONSTATOJ:

Me urdhrin nr. 4, datë 10.1.2022, të Drejtorisë së Përgjithshme të Arsimit Parauniversitar, është ngritur grupi i punës, i cili ka kryer verifikimet e nevojshme pranë institucionit arsimor parauniversitar privat, kopshti “Flatrat e Dijes”, Fier dhe në bazë të pikës 3, të nenit 70, të ligjit nr. 69/2012, “Për sistemin arsimor parauniversitar në Republikën e Shqipërisë”, të ndryshuar, Drejtoria e Përgjithshme e Arsimit Parauniversitar ka propozuar “Heqjen e licencës për ushtrimin e veprimtarisë së institucionit arsimor parauniversitar privat, kopshti ‘Flatrat e Dijes’, Fier”, licencuar me licencë të QKL-së nr. DN-8801-04-2013-01, me NIPT: K233174020.
Heqja e licencës për ushtrimin e veprimtarisë së këtij kopshti bëhet për shkak të konstatimit të shkeljeve të rënda të legjislacionit në fuqi, që përbëjnë mosplotësim të kushteve të licencimit, për institucionin arsimor parauniversitar privat, kopshti “Flatrat e Dijes”, Fier, të evidentuar në raportin e vlerësimit nr. 15/8/1 prot., datë 31.1.2022, të Drejtorisë së Përgjithshme të Arsimit Parauniversitar, protokolluar në MAS me nr. 83/3 prot., datë 31.1.2022, si më poshtë:
- Institucioni arsimor parauniversitar privat, kopshti “Flatrat e Dijes”, Fier, nuk ka drejtues didaktik, gjë që bie në kundërshtim me nenin 55/1, të ligjit nr. 69/2012, “Për sistemin arsimor parauniversitar në Republikën e Shqipërisë”, të ndryshuar;
- Institucioni arsimor parauniversitar privat, kopshti “Flatrat e Dijes”, Fier, në kundërshtim me përcaktimet e nenit 21, të ligjit nr. 69/2012, “Për sistemin arsimor parauniversitar në Republikën e Shqipërisë”, të ndryshuar, dhe të kushteve të licencës së dhënë, ka regjistruar fëmijë të moshës nën 3 vjeç, kur mosha e detyrueshme për regjistrimin e fëmijëve në grupin e 1-rë të arsimit parashkollor (kopsht) është mosha 3–4 vjeç;
- Personeli mësimdhënës në institucionin arsimor parauniversitar privat, kopshti “Flatrat e Dijes”, Fier, nuk plotëson kriteret e parashikuara në nenin 57, të ligjit nr. 69/2012, “Për sistemin arsimor parauniversitar në Republikën e Shqipërisë”, të ndryshuar, ku përcaktohet: “Mësuesi për arsimin parashkollor duhet të ketë fituar diplomën e ciklit të parë ‘Bachelor’, që formon mësues të arsimit parashkollor”;
- Institucioni arsimor parauniversitar privat, kopshti “Flatrat e Dijes”, Fier, nuk plotëson standarde të normativave infrastrukturore të përcaktuara, në kundërshtim me përcaktimet e udhëzimit nr. 15, datë 12.7.2013, “Për procedurat e posaçme për shqyrtimin e kërkesave për licencë të institucioneve arsimore private dhe institucioneve arsimore plotësuese private parauniversitare”, të ndryshuar, kreu I, pika 5/c;
- Institucioni arsimor parauniversitar privat, kopshti “Flatrat e Dijes”, Fier, ka regjistruar dhe pranuar fëmijë në kopsht mbi numrin e lejuar të fëmijëve për grup, duke sjellë si pasojë mungesën e përkujdesjes së nevojshme për këta fëmijë, në kundërshtim me udhëzimin nr. 30, datë 12.9.2018, “Për numrin e nxënësve për klasë dhe normat e punës mësimore në institucionet e arsimit parauniversitar”, të ndryshuar;
[bookmark: _GoBack]- Institucioni arsimor parauniversitar privat, kopshti “Flatrat e Dijes”, Fier, nuk ka përmbushur detyrimet në lidhje me dokumentacionin ligjor dhe teknik të nevojshëm, duke përfshirë kontratat e shërbimit me prindërit.

PËR KËTO ARSYE,

Në mbështetje të nenit 102 të Kushtetutës së Republikës së Shqipërisë dhe të pikës 3, të nenit 70, të ligjit nr. 69/2012, “Për sistemin arsimor parauniversitar në Republikën e Shqipërisë”, të ndryshuar, bazuar në raportin e vlerësimit nr. 15/8/1 prot., datë 31.1.2022, të Drejtorisë së Përgjithshme të Arsimit Parauniversitar,

URDHËROJ:

1. Mbylljen e veprimtarisë së institucionit arsimor parauniversitar privat, kopshti “Flatrat e Dijes”, Fier, në emër të personit juridik “Erma” sh.p.k. dhe licencuar me licencë të QKL-së nr. DN-8801-04-2013-01, me NIPT: K23317402O.
2. Institucioni arsimor parauniversitar privat, kopshti “Flatrat e Dijes”, Fier, ka këto detyrime:
a) të kthejë pagesat e kryera nga prindi/përfaqësuesi ligjor i fëmijës për pjesën e papërfunduar të frekuentimit të kopshtit, për vitin shkollor 2021–2022, si dhe çdo detyrim tjetër të papërmbushur, nëse ka; 
b) të pajisë çdo fëmijë me dokumentacionin e nevojshëm shkollor që do të shërbejë për transferimin e tij në një institucion tjetër të arsimit parauniversitar;
c) të vendosë në dispozicion të institucionit arsimor vendor, përgjegjës për arsimin parauniversitar, çdo informacion të kërkuar deri në plotësimin dhe mbylljen e të gjitha kërkesave të parashikuara në këtë urdhër;
d) të mbulojë të gjitha shpenzimet për kryerjen e procedurave për transferimin e fëmijëve, në zbatim të këtij urdhri;
e) të dorëzojë në institucionin arsimor vendor, përgjegjës për arsimin parauniversitar, të gjithë dokumentacionin lidhur me veprimtarinë e kryer.
3. Institucioni arsimor vendor, përgjegjës për arsimin parauniversitar, nën juridiksionin e të cilit ndodhet institucioni arsimor parauniversitar privat, kopshti “Flatrat e Dijes”, Fier, ka për detyrë:
a) të ngrejë grup pune brenda 3 (tri) ditëve nga hyrja në fuqi e këtij urdhri dhe të marrë masat për mbylljen e veprimtarisë së institucionit arsimor parauniversitar privat, kopshti “Flatrat e Dijes”, Fier;
b) të marrë masat për transferimin e fëmijëve në institucione të tjera të arsimit parauniversitar, për të gjithë fëmijët e regjistruar në këtë institucion arsimor parauniversitar privat;
c) të administrojë të gjithë dokumentacionin lidhur me veprimtarinë mësimore të kryer nga ky institucion arsimor parauniversitar privat;
d) të ruajë në arkivin e institucionit dhe më tej të arkivojë, sipas legjislacionin në fuqi për arkivat, dokumentacionin e dorëzuar nga institucioni arsimor parauniversitar privat, kopshti “Flatrat e Dijes”, Fier.
4. Drejtoria e Përgjithshme e Arsimit Parauniversitar dhe Drejtoria Rajonale Arsimore Parauniversitare Fier të monitorojnë veprimtarinë e Zyrës Vendore të Arsimit Parauniversitar Fier për zbatimin e detyrave, sipas këtij urdhri.
5. Në rast moszbatimi të detyrimeve nga institucioni arsimor parauniversitar privat, kopshti “Flatrat e Dijes”, Fier, të përcaktuar në pikën 2, të këtij urdhri, institucioni arsimor vendor, përgjegjës për arsimin parauniversitar, të marrë të gjitha masat, sipas legjislacionit në fuqi.
6. Licenca e QKL-së nr. DN-8801-04-2013-01, me NIPT: K23317402O, të revokohet nga Qendra Kombëtare e Biznesit, në bazë të pikës 2, të nenit 42, të ligjit nr. 69/2012, të ndryshuar.
7. Ngarkohen për zbatimin e këtij urdhri Sekretari i Përgjithshëm në Ministrinë e Arsimit dhe Sportit, Drejtoria e Përgjithshme e Politikave dhe Zhvillimit të Arsimit, Sportit dhe Rinisë, Drejtoria e Përgjithshme Rregullatore dhe Përputhshmërisë për Arsimin, Sportin dhe Rininë në MAS, Drejtoria e Përgjithshme e Arsimit Parauniversitar, Drejtoria Rajonale Arsimore Parauniversitare Fier, Zyra Vendore e Arsimit Parauniversitar Fier, institucioni arsimor parauniversitar privat, kopshti “Flatrat e Dijes”, Fier, dhe personi juridik “Erma” sh.p.k.
Ky urdhër hyn në fuqi menjëherë dhe botohet në Fletoren Zyrtare.

MINISTËR I ARSIMIT DHE SPORTIT
Evis Kushi

